张耒
赠张公贲
我昔为诸生，春书谏议公。
后来辱称奖，礼数宾客同。
决科甫弱冠，年少气如虹。
归来陪后乘，不责醉后恭。
孤舟梁宋郊，旅态萃百穷。
拜公睢阳府，笑语若春风。
人事不可期，俯仰异吉凶。
平生丹灶术，马鬣哭新封。
十年得吾弟，怀旧涕沾胸。
清平守家法，眉宇肖德容。
交臂是非外，为僚兄弟中。
东轩语长夏，葵竹罗青红。
西舍雪夜欢，玉颜醉瑶钟。
欲饮径相就，三更叱阍翁。
鲸吸绝遗滴，山颓信倾峰。
搜抉尽酱茹，楂梨倒筐笼。
通宵两沉醉，午起头如蓬。
人生定当尔，事去挽惊鸿。
河梁系君马，一笑喜相逢。
怜君碧纱幌，夜泪哭苇丛。
我方困虀盐，酸寒官辟雝。
同寻旧游地，尘壁罥丝虫。
啼鸟古寺间，夏阴小园空。
酒市逢好好，琵琶失玲珑。
歌舞一分散，宾僚亦西东。
忘情犹一叹，齐物论非通。
官冷隐朝市，端能信予慵。
人生当富贵，子盍自磨礲。
便当隐五车，一一贮心胸。
功就蚁作垤，丛成蛇化龙。
北郊分袂归，信恶惊儿童。
长谣代晤语，发子一笑哄。